Eskom: Beurtkrag sal in 2021 aansienlik verminder - Solidariteit WêreldSolidariteit Wêreld
Tuis › Nuuskantoor › Eskom: Beurtkrag sal in 2021 aansienlik verminder
Eskom: Beurtkrag sal in 2021 aansienlik verminder
Donderdag | 15 Oktober | 2020
Die uitvoerende hoof van Eskom, André de Ruyter, het in September tydens die Joburg Resources Indaba genoem dat Suid-Afrika teen September 2021 'n aansienlike verminderde hoeveelheid beurtkrag sal ondervind. Hy het tydens 'n toespraak nuwe inligting oor die vordering wat by Eskom gemaak word weergegee en ook verduidelik watter planne vir die toekoms voorlê.
Volgens De Ruyter maak Eskom vordering met die onderhoudskedule asook herstelwerk aan verskeie fasiliteite waarmee Eskom tans besig is, en sal die staatsinstelling se werk in dié verband binne die komende maande vrugte afwerp.
De Ruyter het egter gewaarsku dat die huidige instandhoudingswerk, om kragaanlegte weer op standaard en in 'n werkende toestand te kry, nie genoeg is om beurtkrag te beëindig nie.
Volgens De Ruyter sal Suid-Afrika ook oor addisionele opwekkingsvermoë moet beskik om aan die huidige vraag asook die toekomstige vraag na elektrisiteit te kan voldoen.
Met die nasionale kragnetwerk wat konstant onder druk is, het Eskom 'n nuwe strategie geïmplementeer wat sogenaamde vermindering van krag implementeer in gebiede waar baie onwettige konneksies gevind word wat veroorsaak dat die stelsel oorlaai word en dit dan lei na onnodige kragonderbrekings.
Suid-Afrikaners het in 2020 die grootste hoeveelheid beurtkrag tot op hede beleef en Eskom kon slegs daarin slaag om tydens die hoër vlakke van die nasionale inperking die implementering van beurtkrag te vermy omdat die meerderheid van industrieë gedurende dié tydperk gesluit was.
De Ruyter het genoem dat behalwe vir die instandhoudings asook kapasiteitsvraagstukke, lê daar ook 'n probleem by Eskom se finansies.
Die staatsinstelling het onlangs 'n aanvullende tariefverhogingsaansoek van R5,4 miljard by Nersa ingedien om verlore inkomste te verhaal. Dit is bo en behalwe die R27 miljard waarvoor Eskom reeds voorheen vir aansoek gedoen het.
Dié tariefverhogings kan beteken dat Suid-Afrikaanse verbruikers 15% meer sal moet opdok vir elektrisiteit.
"Aangesien ons 'n beroep doen op koste-reflektiewe tariewe, is ons ook verplig om ons koste reg en gedissiplineerd te bestuur. Ons vra dus nie tariewe om ons ondoeltreffendheid te subsidieer nie, ons vra vir tariewe wat redelike aangegane koste weerspieël," het André de Ruyter, uitvoerende hoof van Eskom, gesê.
Eskom is ook tans besig om saam met die regering te werk om miljarde rande se skuld wat deur munisipaliteite van regoor die land aan die staatsinstelling verskuldig is, te verhaal. Dié bedrag wat maandeliks toeneem, het in Augustus reeds meer as R31 miljard beloop.
De Ruyter het gesê dat Eskom na ander kostebesparingsmaatreëls kyk, insluitend die heronderhandeling van steenkoolkontrakte, veral waar verskaffers se winsmarges bo die norm van die mark is.
https://businesstech.co.za/news/energy/439293/load-shedding-will-be-significantly-reduced-by-this-time-next-year-eskom-ceo/